Straffesagen mod en 56-årig mand i den såkaldte Rebild-sag bliver ikke afprøvet for Højesteret. Det er netop besluttet i dag, oplyser DR Nordjylland. Landsretten omstødte 27. september byrettens dom over Rebild-faren. I stedet for en forvaringsdom på ubestemt tid fik faren 12 års ubetinget fængsel. Den 56-årige far blev kendt skyldig i groft seksuelt misbrug af flere børn - heraf seks af hans egne. I ugerne efter Landsrettens afgørelse har Rigsadvokaten haft mulighed for at søge om at få sagen bragt for Højesteret, men har valgt ikke at gøre det. Højesteret skal kun beskæftige sig med principielle sager, og her har Rigsadvokaten vurderet, at sagens karakter ikke er principiel. Sådan lyder begrundelsen fra Rigsadvokaturen her i eftermiddag. /Ritzau/

Opsummering:
Rigsadvokaten har valgt ikke at søge om at få bragt Rebildsagen for Højesteret. Sagen er ikke principiel.